b'\n_START_ARTICLE_\nPapir\n_START_PARAGRAPH_\nPapir (fra gresk p\xc3\xa1pyros, \xc2\xabpapyrus\xc2\xbb) er et tynt, flatt materiale som best\xc3\xa5r av plantefibre, s\xc3\xa6rlig av bomull og cellulose, som er samlet til ark eller ruller. Papir brukes f\xc3\xb8rst og fremst til \xc3\xa5 skrive og tegne p\xc3\xa5, til trykksaker og b\xc3\xb8ker, og det er dermed en viktig informasjonsb\xc3\xa6rer i et moderne samfunn. Papir benyttes ogs\xc3\xa5 til innpakking, som formingsmateriale, t\xc3\xb8rkepapir og tapeter. Det brukes dessuten til \xc3\xa5 lage papp og kartong, og inng\xc3\xa5r dermed som et lett og billig materiale i forskjellige gjenstander._NEWLINE_\xc3\x85 lage papir ble oppfunnet i Kina f\xc3\xb8r \xc3\xa5r 100, men kom til Spania f\xc3\xb8rst rundt 1100. Det finnes i dag en mengde papirsorter med ulike kvaliteter og bruksegenskaper.\n_START_SECTION_\nHistorikk\n_START_PARAGRAPH_\nMan hadde kjennskap til skrivematerialer allerede 3000 \xc3\xa5r f.Kr fra Egypt i form av papyrus, men papirets historie i moderne forstand startet i Kina. Det eldste papiret man kjenner til, dog uten skrift er funnet i utgravinger i Kina datert 100-tallet f.Kr. Dette papiret ble anvendt til forpakningsform\xc3\xa5l. Det f\xc3\xb8rste papir med skrevet tekst daterer seg til ca. \xc3\xa5r 0. Den kinesiske papirfremstillingsprosessen ble forbedret og p\xc3\xa5 100-tallet e.Kr ble det gjort fremskritt som gjorde masseproduksjon av papir mulig. Dette papiret ble lagd av bark, t\xc3\xb8y og fiskegarn. P\xc3\xa5 200-tallet e.Kr ble det vanlig \xc3\xa5 bruke papir til \xc3\xa5 skrive p\xc3\xa5. F\xc3\xb8rst p\xc3\xa5 1000-tallet startet man med produksjon av papir i Europa, i f\xc3\xb8rste omgang i Spania og p\xc3\xa5 Sicilia. _NEWLINE_En forklaring p\xc3\xa5 papirets gang fra Kina til den arabiske verden er slaget ved Talas i n\xc3\xa6rheten av Samarkand i 751, da tok en islamsk h\xc3\xa6r til fange noen kinesere som viste seg \xc3\xa5 v\xc3\xa6re papirmakere. Det var deres kunnskap som brakte papiret til Europa. Dette er mest sannsynlig ikke historisk korrekt, for papir var allerede i produksjon i Samarkand i \xc3\xa5r 704.De tidligste arabiske manuskripter p\xc3\xa5 papir finnes fra midten av 800-tallet. F\xc3\xb8r papirets tid krevde en bok p\xc3\xa5 to hundre sm\xc3\xa5 sider skinn fra tolv sauer og en enorm arbeidsinnsats. Ironisk nok var det islams erobringer som gjorde det mulig \xc3\xa5 produsere Bibelen og andre ikke-islamske verker til en br\xc3\xb8kdel av den tidligere prisen.\n_START_SECTION_\nPapirmaterialer og -produksjon\n_START_PARAGRAPH_\nPapir best\xc3\xa5r av plantefibre som holdes sammen av elektrostatiske bindinger. Fibrene kan v\xc3\xa6re av tre, bomull, lin (klutepapir), hamp, innerbarken fra ulike tr\xc3\xa6r._NEWLINE_I dag lages imidlertid det meste papiret av papirmasse utvunnet av trevirke. Treholdig papir lages fra mekaniske masser. Trefritt papir lages av vedflis som kokes med kjemikalier i f.eks sulfat- eller sulfittprosessen. Kjemiske masser kalles ogs\xc3\xa5 cellulosefiber._NEWLINE_Papirmassen anvendes som r\xc3\xa5vare i papirfremstilling. Papirmassen fortynnes med vann og danner en suspensjon. Denne massesuspensjonen blir drenert gjennom en flat sil slik at en matte av sammenfiltrede fiber dannes. Denne fibermatten presses og t\xc3\xb8rkes og blir da til papir._NEWLINE_N\xc3\xa5 blir papir framtilt maskinelt og en moderne papirmaskin er ett stort anlegg og kan v\xc3\xa6re rundt ti meter bred og flere hundre meter lang. Det finnes maskiner som produserer hundretalls tonn papir i \xc3\xa5ret. De fleste papirmaskiner kj\xc3\xb8res d\xc3\xb8gnkontinuerlig og styres av operat\xc3\xb8rer som jobber p\xc3\xa5 skift.\n_START_SECTION_\nPapirkvaliteter og -typer\n_START_PARAGRAPH_\nPapir selges i forskjellige kvaliteter, tykkelser (papirvekt) og st\xc3\xb8rrelser. Det finnes en mengde spesialpapirer med egenskaper som er tilpasset ulik bruk. De kan ha forskjellige varenavn og fagbetegnelser etter bruksomr\xc3\xa5de, utseende og kvaliteter. I handelen har en ofte skilt mellom finpapir, det vil si finere papirsorter, og grovere pakkpapir._NEWLINE_Trykk- og tegnepapir deles ofte inn i to kategorier, ubestr\xc3\xb8ket og bestr\xc3\xb8ket. Ubestr\xc3\xb8ket papir er uten bestrykning, som gir en ruere flate. Bestr\xc3\xb8ket papir har en glatt overflate. Bestr\xc3\xb8ket papir er basispapir som er belagt med et lag bestrykning (hovedsakelig leire, kritt og bindemidler) for \xc3\xa5 forbedre papirflatens egenskaper. Papir kan ellers v\xc3\xa6re matt eller blankt.\n_START_SECTION_\nPapirformater\n_START_PARAGRAPH_\nPapir selges i forskjellige kvaliteter, tykkelser (papirvekt) og st\xc3\xb8rrelser. Det vanligste, standardiserte, firkanta papirformatet i Europa i dag er A-serien. Det beregnes ut fra grunnformatet A0 = 841 x 1189 mm, der arealet er 1 m\xc2\xb2 og forholdet mellom sidene er lik kvadratroten av 2. Dette medf\xc3\xb8rer at st\xc3\xb8rrelsesforholdet mellom bredde og h\xc3\xb8yde bevares n\xc3\xa5r formatet blir delt i to like deler. Ved \xc3\xa5 dele grunnformatet A0 i to oppst\xc3\xa5r formatet A1, som halvert er A2, som halvert er A3 osv. _NEWLINE_A-serien brukes s\xc3\xa6rlig i kontorpapir._NEWLINE_A-serien ser slik ut (sidelengdene er oppgitt i millimeter)\xc2\xa0:_NEWLINE_A0\xc2\xa0: 841 x 1189_NEWLINE_A1\xc2\xa0: 594 x 841_NEWLINE_A2\xc2\xa0: 420 x 594_NEWLINE_A3\xc2\xa0: 297 x 420_NEWLINE_A4\xc2\xa0: 210 x 297_NEWLINE_A5\xc2\xa0: 148 x 210_NEWLINE_A6\xc2\xa0: 105 x 148_NEWLINE_A7\xc2\xa0:  74 x 105\n_START_SECTION_\nEffekter p\xc3\xa5 milj\xc3\xb8et\n_START_PARAGRAPH_\nVerdens papirforbruk har \xc3\xb8kt voldsomt med \xc3\xb8kt folketall og levestandard, s\xc3\xa6rlig i den vestlige verden. I l\xc3\xb8pet av de siste 40 \xc3\xa5rene har forbruket \xc3\xb8kt med 400\xc2\xa0%. For \xc3\xa5 dempe presset p\xc3\xa5 r\xc3\xa5stoffressursene, har en derfor innf\xc3\xb8rt gjenvinning av papir og bruk av returfiber. Til tross for dette blir 35\xc2\xa0% av alle felte tr\xc3\xa6r brukt til papirproduksjon. Hogst av urskog st\xc3\xa5r for mindre enn 10\xc2\xa0% av tremassen, men er et av de mest kontroversielle temaene._NEWLINE_Papiravfall st\xc3\xa5r for opptil 40% av alt avfall som produseres i USA hvert \xc3\xa5r, i alt opp mot 71\xc2\xa0600\xc2\xa0000 tonn papiravfall per \xc3\xa5r bare i USA._NEWLINE_Konvensjonell bleking av tremasse med klor produserer og frigj\xc3\xb8r inn i milj\xc3\xb8et store mengder klorerte organiske forbindelser, inkludert klorerte dioksiner. Dioksiner er anerkjent som en vedvarende milj\xc3\xb8gift, og reguleres internasjonalt av Stockholmskonvensjonen om persistente organiske forurensninger. Dioksiner er sv\xc3\xa6rt giftige, og helseeffekter p\xc3\xa5 mennesker inkluderer reproduktive, utviklingsmessige, immunsvekkende og hormonelle problemer. De er kjent for \xc3\xa5 v\xc3\xa6re kreftfremkallende.\n_START_SECTION_\nDokumenter og verdipapirer\n_START_PARAGRAPH_\nOrdet \xc2\xabpapir\xc2\xbb kan ogs\xc3\xa5 bety dokument eller verdipapir, for eksempel identifikasjons- eller legitimasjonspapirer, eksamenspapirer, forretnings- og handelspapirer, omsetningspapirer (negotiable dokumenter), l\xc3\xa5nepapirer (gjeldsbrev) og liknende. _NEWLINE_\xc2\xabPapirl\xc3\xb8st ekteskap\xc2\xbb er en betegnelse for samboerskap uten gifterm\xc3\xa5l og ekteskapsdokumenter. Et papirl\xc3\xb8st kontor er kontorhold nesten uten bruk av papir, men der en isteden gj\xc3\xb8r bruk av elektroniske kommunikasjonstjenester.'